
Text rozhodnutia
Súd: Krajský súd Bratislava Spisová značka: 1CoZm/1/2015 Identifikačné číslo súdneho spisu: 1514210520 Dátum vydania rozhodnutia: 01. 07. 2016 Meno a priezvisko sudcu, VSÚ: JUDr. Andrea Haitová ECLI: ECLI:SK:KSBA:2016:1514210520.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Andrey Haitovej a členov senátu JUDr. Andrey Sedlačkovej a JUDr. Miroslavy Janečkovej v právnej veci žalobcu: CD Consulting s.r.o., Politických vězňů 1272/21, Nové Město, 110 00 Praha 1, Česká republika, IČO: 26 429 705, zast.: Fridrich Paľko, s.r.o., Grösslingova 4, 811 09 Bratislava, IČO: 36 864 421 proti žalovanému: E. S., C. - S., o zaplatenie sumy 362 eur s prísl. a odmenou zo zmenky a o odvolaní žalobcu proti rozsudku Okresného súdu Bratislava V, č.k. 1CbZm 92/2014-25 zo dňa 23.9.2014 takto r o z h o d o l : Krajský súd v Bratislave p r i p ú š ť a čiastočné späťvzatie návrhu, rozsudok Okresného súdu Bratislava V, č.k. 1CbZm 92/2014-25 zo dňa 23.9.2014 v napadnutej zamietajúcej časti týkajúcej sa úrokov z omeškania vo výške 0,19 % denne zo sumy 362 eur od 16.1.2010 do zaplatenia zrušuje a konanie v tejto časti z a s t a v u j e . Vo zvyšnej časti napadnutý rozsudok súdu prvej inštancie v napadnutej zamietajúcej časti a v súvisiacom výroku o trovách konania p o t v r d z u j e . Žalovanému sa náhrada trov odvolacieho konania nepriznáva. o d ô v o d n e n i e : 1. Napadnutým rozsudkom súd prvej inštancie uložil žalovanému povinnosť zaplatiť žalobcovi zmenkovú odmenu 1,21 eur. Vo zvyšnej časti návrh zamietol. O trovách konania rozhodol tak, že žalovanému náhradu trov konania nepriznal. 2. V odôvodnení svojho rozhodnutia uviedol, že žalobca návrhom na uplatnenie pohľadávky podľa čl. 4 ods. 1 Nariadenia Európskeho parlamentu a Rady (ES) č. 861/2007, ktorým sa ustanovuje európske konanie vo veciach s nízkou hodnotou sporu žiadal, aby súd zaviazal žalovaného na zaplatenie zmenkovej sumy 362 eur, úroku 0,25 % denne zo sumy 362 eur od 16.1.2010 do zaplatenia, úroku 6 % ročne zo sumy 362 eur od 24.5.2010 do zaplatenia a zmenkovej odmeny 1,21 eur. 3. Konajúci súd skúmal podmienky konania, na ktoré je podľa § 103 O.s.p. povinný prihliadať aj bez návrhu v každom štádiu konania a zistil, že nároky z tej istej zmenky si prvý majiteľ ešte pred jej indosovaním uplatnil proti žalovanému na Stálom rozhodcovskom súde. Rozsudkom č.k. SR 06837/10 z 25.8.2010 rozhodcovský súd uložil žalovanému povinnosť, aby spoločnosti POHOTOVOSŤ, s.r.o. zaplatil 362 eur spolu so zmenkovým úrokom 0,25 % denne zo sumy 362 eur od 16.1.2010 do zaplatenia, so zákonným úrokom 6 % ročne zo sumy 362 eur od 24.5.2010 do zaplatenia a náhradu trov konania. Rozsudok nadobudol právoplatnosť dňa 31.1.2011 a dňa 3.2.2011 sa stal vykonateľným. Zo spisu Okresného súdu Bratislava V, sp. zn. 36Er 1471/2011 vo veci oprávneného POHOTOVOSŤ, s.r.o. proti povinnému E. S. o udelenie poverenia pre 362 eur s príslušenstvom, súd prvej inštancie zistil, že exekučný súd uznesením č.k. 36Er 1471/2011-11 zamietol žiadosť exekútora o udelenie poverenia na vykonanie exekúcie, keď dohodu o vyplnení blankozmenky považoval za neprijateľnú podmienku v spotrebiteľskej zmluve a za neplatnú považoval aj dohodu o zmenkovom úroku 0,25 % denne. Dospel k záveru, že exekučný titul zaväzuje povinného na plnenie, ktoré je právom nedovolené. 4. Súd prvej inštancie v zmysle § 135 ods. 2 O.s.p. v otázke účinkov rozhodcovského rozsudku vychádzal z uznesenia exekučného súdu, ktorý nedospel k záveru, že rozhodcovský rozsudok je nulitným aktom, ale skonštatoval je vecnú nesprávnosť. Vecná nesprávnosť rozhodcovského rozsudku nemá žiadny vplyv na jeho účinnosť a záväznosť, čo znamená, že mu ani neodníma účinky právoplatného súdneho rozhodnutia, vytvárajúceho prekážku rei iudicatea. Súd prvej inštancie aplikujúc § 159 ods. 3 O.s.p. mal za to, že právoplatný a vykonateľný rozhodcovský rozsudok bráni súdu, aby o zaplatení zmenkovej sumy 362 eur, zmenkového úroku 0,25 % denne zo sumy 362 eur od 16.1.2010 do zaplatenia a úroku 6 % ročne zo sumy 362 eur od 24.5.2010 do zaplatenia, znovu rozhodoval, a preto v tejto časti návrh ako neprípustný v zmysle čl. 4 ods. 4 nariadenia zamietol. 5. Keďže predmetom rozhodcovského konania nebolo zaplatenie zmenkovej odmeny 1,21 eur a žalobca ako majiteľ zmenky má podľa čl. I § 48 ods. 1 v spojení s § 77 ods. 1 zákona zmenkového a šekového právo postihom žiadať od žalovaného aj zmenkovú odmenu vo výške jednej tretiny percenta zmenkovej sumy, súd prvej inštancie žalovaného na zaplatenie odmeny zaviazal. 6. Súd prvej inštancie ďalej v odôvodnení napadnutého rozhodnutia konštatoval, že žalobca nebol účastníkom rozhodcovského konania. Zmenka bola na neho prevedená nedatovaným indosamentom. Žalobca priamo v návrhu uviedol, že zmenku predložil žalovanému na platenie indosant (t.j. POHOTOVOSŤ, s.r.o.), čím potvrdil, že ku dňu splatnosti zmenky ešte majiteľ zmenky nebol. S poukazom na čl. I § 20 ods. 1 vetá druhá zákona zmenkového a šekového má indosament, ku ktorému došlo až po splatnosti zmenky len účinky obyčajného postupu. Žalobca preto nie je originálnym nadobúdateľom zmenkových práv, iba vstúpil do práv indosanta a je jeho právnym nástupcom. 7. O trovách konania rozhodol súd prvej inštancie podľa článku 16 nariadenia tak, v konaní úspešnému žalovanému náhradu trov konania nepriznal, pretože si ich neuplatnil. 8. Proti tomuto rozhodnutiu v časti, v ktorej bol návrh zamietnutý, ako aj proti výroku o trovách konania, podal v zákonnej lehote odvolanie žalobca z dôvodov podľa § 205 ods. 2 písm. a) v spojení s § 221 ods. 1 písm. f) O.s.p. a podľa § 205 ods. 2 písm. b) a f) O.s.p. 9. Vytýkal súdu prvej inštancie, že mal postupovať podľa čl. 7 ods. 3 Nariadenia, keďže žalovaný nedoručil súdu žiadnu žalobnú odpoveď v súlade s čl. 5 ods. 3 alebo 6 Nariadenia. Ďalej nesúhlasil s postupom prvostupňového súdu, ktorý vykonal dokazovanie (o. i.) i oboznámením sa s exekučným spisom, pričom však ani žalobca ani žalovaný dokazovanie exekučným spisom či ďalšími listinnými dôkazmi nenavrhli. Namietal, že v konaní predložil ako dôkaz o svojich nárokoch platnú zmenku, ktorou, keďže táto spĺňa všetky formálne a materiálne náležitosti predpokladané zákonom č. 191/50 Zb., preukázal jasne, úplne a zrozumiteľne svoje právo na úhradu zmenkovej sumy a jej príslušenstva. Poukázal na to, že voči forme a obsahu zmenky nebolo zo strany žalovaného žiadnych námietok, a preto neexistovala okolnosť, ktorá by odôvodňovala vykonanie ďalších dôkazov nevyhnutných pre rozhodnutie vo veci. Namietal, že v danej veci súd mohol a mal rozhodnúť o práve na úhradu zmenkovej sumy a jej príslušenstva len z predloženej zmenky, nakoľko z uskutočnených prednesov sporových strán počas písomnej fázy konania a vykonaného dokazovania vedeného na základe návrhov sporových strán, nevyplynula potreba vykonať ďalšie navrhnuté dôkazy, pričom poukázal na koncentračnú zásadu upravenú v čl. 5 Nariadenia č. 861/2007. 10. Žalobca za nesprávny označil aj záver súdu prvej inštancie, že v prejednávanej veci ide o rei iudicatae a poukázal pritom na viaceré rozhodnutia Najvyššie súdu Slovenskej republiky a Ústavného súdu Slovenskej republiky. 11. Odvolateľ v odvolaní ďalej namietol správnosť záveru súdu prvej inštancie, v zmysle ktorého zmenka bola indosovaná až po uplynutí lehoty na protest, a preto má účinky obyčajného postúpenia. Poukázal na to, že z predloženého originálu zmenky vyplýva, že indosament neobsahuje dátum, teda ide o nedatovaný indosament, a je preto nevyhnutné aplikovať zákonnú prezumpciu, že indosament bol vykonaný pred uplynutím lehoty na protest. 12. S poukazom na uvedené skutočnosti žalobca navrhoval, aby odvolací súd napadnutý rozsudok súdu prvej inštancie zmenil tak, že návrhu v celom rozsahu vyhovie a súčasne mu prizná náhradu trov odvolacieho konania za podané odvolanie. 13. Žalovaný sa k odvolaniu písomne nevyjadril. 14. Písomným podaním zo dňa 21.12.2015 zobral žalobca svoj návrh v časti týkajúcej sa 0,19 % zmenkového úroku denne späť, žiadal pripustiť čiastočné späťvzatie, rozsudok v tejto časti zrušiť a konanie zastaviť. 15. Podľa § 370 ods. 1, 2 a 3 CSP ak je žaloba vzatá späť po rozhodnutí súdu prvej inštancie, ale skôr, ako rozhodnutie nadobudlo právoplatnosť, odvolací súd rozhodne o pripustení späťvzatia. Súd späťvzatie žaloby nepripustí, ak s tým protistrana z vážnych dôvodov nesúhlasí. Ak späťvzatie žaloby pripustí, odvolací súd zruší rozhodnutie súdu prvej inštancie a konanie zastaví. Ak je žaloba vzatá späť sčasti, použijú sa ustanovenia predchádzajúcich odsekov primerane. 16. Odvolací súd vzhľadom na dispozičný úkon žalobcu pripustil čiastočné späťvzatie návrhu, rozsudok súdu prvej inštancie v dotknutej časti zrušil a konanie podľa § 370 CSP v tejto časti zastavil. 17. Odvolací súd prejednal vec podľa § 379 - 380 CSP v napadnutej zamietajúcej časti a súvisiacom výroku o náhrade trov konania a dospel k záveru, že rozsudok je v napadnutej časti vecne správny, keď súd prvej inštancie dostatočne zistil skutkový stav, správne vyhodnotil vykonané dôkazy a vec posúdil správne aj po právnej stránke. 18. Za nedôvodnú považoval odvolací súd námietku žalobcu, týkajúcu sa vykonávania dôkazov, keď ako vyplýva z obsahu spisu, súd nevykonával dokazovanie, zadovážil si len podklady nevyhnutné pre posúdenie, či sú splnené podľa § 103 O.s.p. podmienky konania, skutočnosť ktorú musí skúmať bez toho, aby to niektorý z účastníkov navrhoval. V súvislosti s rozhodcovským rozsudkom skúmal podmienky konania, na základe ktorých zistil, že vo veci ide o prekážku právoplatne rozhodnutej veci podľa § 159 ods. 3 O.s.p., čo je povinný súd skúmať ex offo. 19. Podľa názoru odvolacieho súdu súd prvej inštancie neporušil ustanovenie čl. 7 nariadenia č. 861/2007, keď uvedené ustanovenie len umožňuje súdu vo veci rozhodnúť aj v prípade, že sa mu nedoručila odpoveď dotknutej strany, avšak z tohto článku ani z nijakého ustanovenia nariadenia nevyplýva pre súd zákaz vykonať aj z vlastného podnetu určitý dôkaz napriek nečinnosti dotknutej strany, ak sa mu javí, že uplatnený nárok odporuje zákonom alebo považuje za potrebné vykonanie ďalšieho dokazovania, a to bez ohľadu na to, či sa žalovaný v danej veci vyjadril alebo nie. 20. Odvolací súd poukazuje aj na názor vyjadrený Najvyšším súdom Slovenskej republiky v stanovisku č. 93, na ktoré poukazuje odvolateľ, v ktorom najvyšší súd konštatoval, že z Nariadenia nevyplýva povinnosť súdu automaticky návrhu vyhovieť, a to aj v prípade absencie aktivity žalovaného v konaní, pokiaľ súd vzhliadne v návrhu také skutočnosti, ktoré ho povedú k záveru o neprípustnosti návrhu, návrh zamietne, čo vyplýva priamo z čl. 4 bod 4. Najvyšší súd Slovenskej republiky v stanovisku konštatoval, že je možné aplikovať všetky procesnoprávne princípy použiteľné v slovenskom právnom poriadku, predovšetkým aplikáciu znalosti určitých okolností súdu z jeho činnosti (notoriety) a zohľadnenie ochrany slabšieho v konaní, či ochrany dobrých mravov. 21. K prekážke res iudicatea odvolací súd uvádza, že predmetom sporu je zmenka ako listinný cenný papier vystavený právnym predchodcom žalobcu. Súd prvej inštancie skúmal, či možno návrhu vyhovieť vzhľadom na rozhodcovský rozsudok, ktorým bol žalovaný zaviazaný na zaplatenie sumy 362 eur, zmenkový úrok 0,25 % denne zo sumy 362 eur od 16.1.2010 do zaplatenia, úrok 6 % ročne zo sumy 362 eur od 24.5.2010 do zaplatenia a náhradu trov konania. Súd prvej inštancie dospel k správnemu právnemu záveru, keď v otázke účinkov rozhodcovského rozsudku (§ 135 ods. 2 O.s.p.) vychádzal z uznesenia exekučného súdu č.k. 36Er 1471/2011-11 zo dňa 5.4.2011. Dospel tiež k správnemu záveru, že právoplatný rozhodcovský rozsudok zakladá prekážku právoplatne rozhodnutej veci, ktorá bráni súdu, aby tú istú vec opätovne prejednal s poukazom na § 159 ods. 3 O.s.p. V danej veci je nepochybné, že rozhodcovský rozsudok nadobudol právoplatnosť a vykonateľnosť a na tejto skutočnosti nič nemení ani fakt, že žiadosť súdneho exekútora o udelenie poverenia na vykonanie exekúcie na základe predmetného rozhodcovského rozsudku bola zamietnutá. Nemožno súhlasiť s názorom odvolateľa, že súd prvej inštancie bol povinný prihliadať na skutočnosť, že v exekučnom konaní vedenom proti povinnému exekučný súd konštatoval nulitnosť rozhodcovského rozsudku a nulitný titul nemôže zakladať prekážku veci rozhodnutej. V tejto súvislosti je potrebné uviesť, že iba exekučný súd v exekučnom konaní je zo zákona oprávnený a povinný preskúmať rozhodcovský rozsudok z hľadísk, ktoré sú vymedzené v ustanovení § 45 zákona č. 244/2002 Z.z. o rozhodcovskom konaní. Ani exekučný súd rozhodcovský rozsudok neruší, resp. nemení, ale v rámci svojej prieskumnej právomoci skúma obsah rozhodcovského rozsudku z hľadiska, či nezaväzuje účastníka konania na plnenie, ktoré je objektívne nemožné, právom nedovolené alebo odporuje dobrým mravom. Právoplatný a vykonateľný rozsudok stáleho rozhodcovského súdu bráni súdu, aby tú istú vec opätovne prejednal a rozhodol (§ 159 ods. 3 O.s.p.). 22. V súvislosti s námietkou žalobcu týkajúcou sa záveru súdu prvej inštancie o indosovaní zmenky po uplynutí lehoty na protest odvolací súd poukazuje na obsah návrhu, v ktorom samotný žalobca uvádza, že keďže zmenková listina je opatrená doložkou „bez protestu“ indosant nenechal skutočnosť predloženia zmenky na platenie zistiť verejnou listinou, skutočnosť ktorá svedčí o tom, že zmenka bola indosovaná až po uplynutí lehoty na vykonanie protestu. 23. S poukazom na uvedené skutočnosti odvolací súd rozsudok súdu prvej inštancie v napadnutej zamietajúcej časti ako vecne správny podľa § 387 ods. 1 a 2 CSP potvrdil. Odvolací súd potvrdil ako vecne správny rozsudok súdu prvej inštancie aj v časti týkajúcej sa náhrady trov konania, nakoľko zodpovedá vzhľadom na pomer úspechu účastníkov v konaní článku 16 nariadenia. 24. Žalovaný bol v odvolacom konaní úspešný, a preto mu vzniklo podľa čl. 16 nariadenia právo na náhradu jeho trov. Nakoľko mu však v súvislosti s týmto konaním trovy nevznikli, odvolací súd mu ich náhradu nepriznal. 25. Toto rozhodnutie bolo členmi senátu prijaté pomerom hlasov 3:0 (§ 3 ods. 9 tretia veta zák. č. 757/2004 Z.z. v znení neskorších predpisov). Poučenie: Proti tomuto rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

